Document ID: 32007R1560

UREDBA SVETA (ES) št. 1560/2007
z dne 17. decembra 2007
o spremembi Uredbe (ES) št. 21/2004 glede datuma uvedbe elektronske identifikacije za ovce in koze
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 37 Pogodbe,
ob upoštevanju predloga Komisije,
ob upoštevanju mnenja Evropskega parlamenta (1),
ob upoštevanju naslednjega:
(1)
Uredba Sveta (ES) št. 21/2004 z dne 17. decembra 2003 o uvedbi sistema za identifikacijo in registracijo ovc in koz (2) določa, da mora vsaka država članica določiti sistem za identifikacijo in registracijo ovc in koz v skladu z določbami navedene uredbe.
(2)
Navedena uredba tudi določa, da bo od 1. januarja 2008 elektronska identifikacija postala obvezna za vse živali, ki se rodijo po tem datumu.
(3)
Poleg tega navedena uredba določa, da Komisija Svetu do 30. junija 2006 predloži poročilo o izvajanju elektronskega identifikacijskega sistema skupaj z ustreznimi predlogi, o katerih Svet glasuje in potrdi ali po potrebi spremeni datum za uvedbo obvezne uporabe navedenega sistema in po potrebi posodobi nekatere tehnične vidike v zvezi z izvajanjem elektronske identifikacije.
(4)
Komisija v svojem poročilu zaključuje, da 1. januarja 2008 ni mogoče utemeljiti kot datuma za uvedbo obvezne elektronske identifikacije. Zato je primerno, da se ta datum spremeni in prestavi na 31. december 2009, da se državam članicam omogoči sprejetje potrebnih ukrepov za ustrezno izvajanje sistema, ob upoštevanju njegovega trenutnega in morebitnega gospodarskega vpliva.
(5)
Številne države članice so že razvile potrebno tehnologijo za uvedbo elektronske identifikacije in pridobile pomembne izkušnje z njenim izvajanjem. Državam članicam se ne bi smela preprečiti njena uvedba na nacionalni ravni, če menijo, da je primerna. Njihove izkušnje lahko Komisiji in drugim državam članicam zagotovijo nadaljnje pomembne informacije o tehničnih učinkih elektronske identifikacije in njenem vplivu.
(6)
Glede na gospodarsko pomembnost te uredbe se je treba sklicevati na nujne razloge iz točke I.3 Protokola o vlogi nacionalnih parlamentov v Evropski uniji, priloženega k Pogodbi o Evropski uniji, Pogodbi o ustanovitvi Evropske skupnosti in Pogodbi o ustanovitvi Evropske skupnosti za atomsko energijo.
(7)
Ker je treba to uredbo uporabljati od 1. januarja 2008, bi morala začeti veljati takoj.
(8)
Uredbo (ES) št. 21/2004 bi bilo zato treba ustrezno spremeniti -
SPREJEL NASLEDNJO UREDBO:
Člen 1
Uredba (ES) št. 21/2004 se spremeni:
1.
v členu 9(3) se prvi pododstavek nadomesti z naslednjim:
„3. Od 31. decembra 2009 je elektronska identifikacija v skladu s smernicami iz odstavka 1 in z ustreznimi določbami oddelka A Priloge obvezna za vse živali.“;
2.
člen 9(4) se nadomesti z naslednjim:
„4. Države članice lahko pred 31. decembrom 2009 uvedejo obvezno uporabo elektronske identifikacije za živali, rojene na njihovem ozemlju.“.
Člen 2
Ta uredba začne veljati na dan objave v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 17. decembra 2007

Labels: 7
12
1
6